Erediens 09 Julie 2017. Teks: Efesiërs 1:1-23; Heidelbergse Kategismus Sondag 19
"..toe Hy Hom uit die dode opgewek het en Hom laat sit het aan sy regterhand in die hemele, bo alle owerheid en mag en krag en heerskappy en elke naam wat genoem word, nie alleen in hierdie wêreld nie, maar ook in die toekomstige. Hy het alle dinge onder sy voete onderwerp en Hom as Hoof bo alle dinge aan die gemeente gegee…(Ef. 1:20-22)."
Jesus Christus sit aan die regterhand van God, die almagtige Vader. Dit is die evangelie, die goeie nuus, wat ons vanoggend moet hoor. Dit is die sesde artikel in die Apostoliese geloofsbelydenis en ook hierdie artikel is onmisbaar tot die inhoud van 'n ware geloof. Karl Barth het gesê dat met hierdie woorde – en sit aan die regterhand van God – die Geloofsbelydenis skielik sy doel bereik het. Dit is asof ons 'n hoë berg geklim en uiteindelik die kruin bereik het, van waar ons kan sien.
Dit is wat ons vanoggend moet inneem, moet leer bely. Dit is die eerste en laaste wat saak maak vir jou lewe vandag, in die tyd waarin ons leef. Watter voorspoed of teëspoed ons ook al te beurt mag val. Wat ook al mag kom en gaan. Daar is een ding wat bly: Jesus sit aan die regterhand van God. Aan Hom behoort alle mag in die hemel en op aarde.
Mens sou dink dat die geloofsbelydenis by die hemelvaart moes eindig. Christus is gebore, het gely, het gesterf, was begrawe, het opgestaan en opgevaar. Maar nee dit gaan vêrder. Hy sit aan die regterhand van die Vader en daar as Profeet, Priester en Koning neem Hy nooit 'n vakansie nie. Daar by Hom lê die geheim van ons lewe, van ons geluk, ons vreugde, ons vryheid. Sonder hierdie kennis kan ons nie glimlag in 'n gebroke wêreld nie.
Al die magte wat jou lewe bedreig en jou beangs laat. Hulle is niks hoor ons vanoggend. Christus is die Heer, Hy regeer. Wat jy ook al mag vrees, dit het nie die finale sê nie. Mag jy dit ook vanoggend beleef soos ons die kruin van die berg van ons geloofsbelydenis bereik.